
ЛИТЕРАТУРА И ПАМЕТ 


УЕІ151АУА ПОМЕУА 


Апде! Капсйеу Опіуегѕіёу оў Кизе 


ПТЕКАТОКЕ АКО МЕМОКУ. А гемеу оЕ ОиѕћКоуа, Міга, ед. Те Гіѓегагу Кизе. Уо!. 1: Кизе - 
А Спу оў Ше Мога. А СоПесііоп оѓ Агис!ез апа 5гийез. ЅҺатеп: Віѕһор Копѕќапііп Ргеѕ1ауѕКу 
Опіуегѕіќу Ргеѕѕ, 2022. 15ВМ№ 978-619-201-551-0, 170 рр.; Вгакапоуа, 2уегхдешта, ед. Тће Гіғегагу 
Кизе. Мо]. 2: Ііѓегагу Ѕигуеуѕ. ЅҺитеп: Віѕһор Копѕќапііп Рге51ауѕку Опіуегѕісу Ргеѕѕ, 2022. 15В№ 
978-619-201-554-1, 196 рр. Пап Вшеагіап: Душкова, Мира, съст. Литературният Русе. Том 1: 
Русе – град на словото. Сборник със статии и студии. Шумен: УИ Епископ Константин 
Преслав-ски, 2022; Братанова, Звезделина, съст. Литературният Русе. Том 2: Литературни 


анкети. Шумен: УИ Епископ Константин Преславски, 2022.] 


Кеумогаѕ: Кизе, сіѓу'ѕ Шегагу Пегиаре, ВШрапап си ите, Шегагу ѕигуеу 


Изданието в два тома Литературният Русе (Шумен, 2022) е осъществено по Национал- 
ната научна програма Културноисторическо наследство, национална памет и общест- 
вено развитие, финансирана от Министерството на образованието и науката. Посветено 
е на литературния живот в Русе, като том 1 представя фрагменти от историята на лите- 
ратурата, а том 2 се разполага в текущото време и запознава с конкретни литературни 
личности, творби, процеси, тенденции. Двете тела на изданието са доказателство за 
диалогичност в литературата. Открояват се енергиите на онова, което е извършено, и на 
актуалното духовно дишане. 

Литературата, създадена в Русе, заслужава и има нужда от тези изследователски 
търсения. Общо взето критическата обгледаемост на книжната продукция на едно тако- 
ва културно средище като Русе с известни от миналото и днес творци на словото е задо- 
волително. Имам предвид обстоятелството, че се прави на парче, несистемно и несисте- 
матизирано, неконцептуално. Повечето от изследванията, ако и да са качествени, са 
еклектични, неподчинени на обща идея. В същото време не бива да подминаваме 
усилията на излизащите периодични литературни издания - списанията Брод, Извор, 
Светове, периферно на алманаха Света гора във Велико Търново, Арнаудовите сборници. 


В тази посока работят прегледите на годишната литературна продукция, журиране на 

конкурси, провеждане на научни форуми в Русенския университет Ангел Кънчев, биб- 
лиотеката и музея, литературният фестивал Дъхът на Европа, организиран от междуна- 
родно дружество Елиас Канети. 

Русе – град на словото. Част първа, сборник със статии и студии, събира фило- 
логическите пристрастия на трима русенски изследователи в областта на историята на 
езика и литературата. Съставителят, един от авторите – Мира Душкова, в предисловието 
Още веднъж за литературните градове прави обход на усилията на русенските литера- 
тори за написване на история на литературния живот в Русе, в резюме представя загла- 
вия и автори, ориентира в проблематиката и структурата на изданието, анонсира моти- 
вите, скицира съдържанието на отделните публикации, а в края посочва коректно къде 
за първи път са публикувани някои от тях. Сборникът обединява три тематични кръга: 
Из историята на новобългарския книжовен език, Литературната история на русенска- 
та периодика и Страници от литературната история, които ще представя накратко. 

Иво Братанов излага езиковедски изследователски проблем, ресорен, така да се 
каже, за научните си търсения, свързани с историята на новобългарския книжовен език 
- пълен лингвистичен анализ на словото на възрожденеца, книжовник и преводач, 
карловеца Параскев Дамянович. Студията се спира на личността и възпитателните мето- 
ди на първия светски учител в Русе, създател на класното училище. С помощта на 
методите на описанието и езиковия анализ, обстойно, прецизно, научно се наблюдава и 
коментира езиковият модел, правят се обобщения за неговите равнища - графично, 
правописно, фонетично, морфологично и синтактично. За изграждането на научната 
теза са подбрани ръкописи (където езикът е суров и автентичен) и книгата Оправда- 
телен отговор, превод от гръцки на П. Дамянович - текстове, в които според Братанов 
възрожденецът демонстрира функционалните особености на преобладаващо източно- 
български говор с влияние и на трите книжовни школи: Пловдивската, Търновската и 
Шуменската. 

Това сериозно професионално проучване е ценно за историята на просветния и 
културния живот в Русе (и не само), защото въвежда в атмосферата на 50-те години на 
ХІХ век в стария Русчук, обследва езика на авторитетен български учител - пример за 
младото поколение, очертава езиковия профил на документи на възрожденското чита- 
лище Зора (на което Дамянович е един от основателите), а печатните текстове на 
изследвания възрожденски автор са от значение за изковаване на книжовноезиковите 


норми в книжнината ни в третата четвърт на ХІХ век. В този смисъл студията на И. 

Братанов носи и културологичен товар - време, личност и език са обвързани с общ 
характер. А знаем, тези категории са означаеми за конструкта национално съзнание. 

Като редактор на ученическото литературно издание Извор на СУ Христо Ботев 
– Русе, И. Братанов се включва в рубриката Литературна история на русенската перио- 
дика с две научни съобщения за дебютни публикации. Първата е на ученика от Свищов и 
бъдещ автор на първата концептуална история на българската литература Иван Радос- 
лавов (1894), а втората – на младия Димитър Иванов, разказвача Елин Пелин (1895), като 
и двете са поместени в първото средношколско литературно издание в България Извор 
(1892-1896), чийто приемник е днешното списание със същото име. Става дума за два 
разказа и две стихотворения на Радославов и съответно за разказ и две стихотворения на 
Елин Пелин. Във връзка с последните Братанов изказва предположението, че бележка за 
тях на редактора на списанието, русенския учител Трифон Трифонов, може да се приеме 
за първия печатен отзив за Елин-Пелиновите текстове. 

Все първи стъпки в литературата, но вече в следвоенното време (1919-1923), на 
бъдещи знакови литературни творци - Ангел Каралийчев и Никола Фурнаджиев, в друго 
русенско списание Ученическа мисъл (с редактори гимназиалните учители Спас Ганев и 
Христо Стоянов) проследява в литературните си бележки Живодар Душков. Авторът се 
спира на поетическия дебют на Каралийчев със стихотворението Орелът, прави обзор 
на вълнуващите отгласи и отзиви от читатели, редактори, критици. Вземайки повод от 
литературна бележка за Фурнаджиев, Душков извежда на преден план отговорността на 
редакторите за навременното насърчаване на даровити пера, но и ролята на обективната 
критика за отсяване на слабите и по-бледите творби. Окриляваща е оценката образцово 
за първото, прието за сериозно, стихотворение на Фурнаджиев Гроб. Душков посочва и 
други възторжени оценки за последващи стихотворни творби, които много рано, но 
недвусмислено определят Фурнаджиев като бъдещ голям поет на България. И в двата 
текста личи почеркът на литературния детектив в изясняване на истината, който 
търпеливо събира фактите и от тях гради сюжет-реконструкция на редакторската 
политика на списание Ученическа мисъл към младите сътрудници и таланти. 

Особено приносен във втори раздел като систематизиран труд е литера- 
турнокритическият обзор на ученическо-младежките вестници и списания в Русе между 
двете световни войни (девет издания). Студията на М. Душкова и Ж. Душков е написана 
специално за сборника и е композирана така: Въведение, Характеристика на изданията, 
Литературните издания в дискурса на полемичното, Русенската младежка литератур- 


на периодика Е обобщение. Представените профили и жанрове на ученическо-младежкия 

печат разглеждат персоналии и явления като диалогично съзидание и надграждане в 
условията на духовна криза след Първата световна война, време на погубени национал- 
ни идеали. 

Третият раздел на том 1, посветен на литературната история, съдържа две публи- 
кации, специално подготвени за това издание. Първата, с обяснителното заглавие Наб- 
людения върху историята на училище, чието начало започва през 1838 година, коментира 
в жанра рецензия двутомника Жива традиция (Русе, 2013-2018) с автори историците 
Румян Ганчев и Ренета Рошкева, посветен на емблематичната за историята на светското 
образование в Русе Мъжка гимназия, чийто училищен живот продължава и днес и която 
е едно от водещите средни учебни заведения в града. Рецензентът се спира на заглавие- 
то, съдържанието, структурата на отделните глави, съпътстващите биографични бележ- 
ки, включените приложения, краткия справочник. Повече страници са отделени за вид- 
ните възпитаници на гимназията, за учредяването на Ботевската награда в различни 
области на знанието. Тук прецизното око на историка откроява съзидателната политика 
на училището в персонифицирането на отличията с имена на известни учени, свързани 
с Русе – акад. Михаил Арнаудов, проф. Петър Мутафчиев, проф. Димитър Баларев, Васил 
Ковачев, проф. Стоян Брашованов, Луи Айер. Разглеждат се и разнообразният изворов 
масив, и библиографските материали, на които се позовава двутомникът - документи, 
исторически изследвания, периодика, спомени и меморати. Авторът споделя, че е рес- 
пектиран от работата на Ганчев-Рошкева по отношение на извличане на данни от репер- 
тоарника Български периодичен печат, 1844-1944 г. поради липса на данни за годишни- 
ците на училищата в Княжество България. В заключение Ж. Душков обобщава, че Жива 
традиция е пример за това как трябва да бъде събирана и написана една училищна 
история - като жива памет, захранвана от идеята на приемствеността, която свързва 
миналото и днешния ден. 

Студията на М. Душкова Майкъл Арлен (1895-1956) - писателят от ерата на 
джаза е приносен текст към знанието за духовното наследство на града, конкретизирано 
в една личност, за която са положени усилия да бъде изхвърлена от историческата 
памет. Проучени са множество източници, в резултат на което текстът е набъбнал от 
любопитна фактология и документи от елегантните 20-те години на ХХ век. Световният 
писател Майкъл Арлен прекарва първите си шест години в Русе. А градът няма паметни 
знаци за сградите, свързани със семейството му, въпреки че част от тях са дарени на 
общината. Душкова категорично отрича с документи родилия се мит за номинацията на 


Арлен за Нобел за литература. Разглеждайки рецепцията на преводите на български на 

два разказа и части от първа глава на романа му Зелената шапка (публикувани в русен- 
ското списание Брод), изследователката запознава със сюжета, героите, жанра, художест- 
вения стил на писателя и обобщава, че липсва целенасочена преводаческа и издателска 
стратегия в България за популяризиране на творбите му, затова той и днес остава 
непознат за българската читателска аудитория. В края на студията се представят инте- 
ресни факти относно художествените проекции на образа на Майкъл Арлен, вдъхновил 
със своя колоритен живот световни писатели, особено приятеля си Дейвид Лорънс. За 
Арлен се повествува в Нежна е нощта на Франсис Скот Фицджералд и в романа на 
Уилям Фокнър Сорторис. Името му се споменава в Бирмански дни на Джордж Оруел, в 
Спомени на едно порядъчно момиче от Симон дьо Бовоар и др. Публикацията на М. Душ- 


кова дава конструктивно начало на познанието за Майкъл Арлен в национален план. 


Литературният Русе, том 2, със съставител Звезделина Братанова и с Мира Душ- 
кова като редактор и автор на предговора, съдържа дяловете Литературни анкети и 
Русе - град на словото. Антология. И в двата раздела са представени русенски творци в 
полето на поезията, превода и издателската дейност. 

Анкетният първи дял включва три рубрики: Поетически диалози (Здравко Кисьов 
- Роман Кисьов); Трима души в лодката на литературата (Живодар Душков - Свежа 
Дачева - Мира Душкова) и Гласове на града (Татяна Живкова-Жива, Иглика Пеева, Нели 
Пигулева, Светлозар Гиндянов, Камен Рикев). 

Вторият дял представя поетически творби и преводи на анкетираните автори. 

Вторият том е пъстър, построен върху анкетния жанр, а анкетата е интересно и 
любопитно четиво - и документално, и тълкувателно. Десетте пространни разговора, 
водени деликатно, умно и умело от Звезделина Братанова, гравитират към житейската и 
творческата биография с фокус върху мисията на твореца. Това е обединяващото и то 
налага впечатлението за анкетите като единен текст. Над всичко стои разбирането за 
литературата като непрестанен сбор от духове (Иво Андрич), който сближава и ораз- 
личава, канонизира и деканонизира. 

Анкетите се разгръщат на няколко равнища: персонализирана картина, общо- 
културни, социологически аспекти, проблеми с извъннационален контекст, общуване 
със съвременници. Въпросите са структурирани така, че да изплува богата информация 
от първа ръка за различни събития, процеси и лица, за да се улови пулсът на времената – 
и кризисни, и градивни, особено тези на все неприключващия преход. Общият корпус 


на въпросите се допълва във всяка анкета и от такива, които търсят оригиналното у 

всеки творец, ситуират в различни развойни процеси на литературата. Интервюираните 
се изговарят свободно, без уговорки, с позиция между личното и обществено-поли- 
тическото, голямото и малкото, между болката и оптимизма. Правят впечатление 
тревогата за езика и съвременното отношение на младите към литературата, обяснимата 
пристрастност, оня емоционален градус, който свидетелства за града като за свой, като 
пространство, в което миналото и модерното, своето и чуждото имат възможност да 
диалогизират и така да се родят различни културни модели. Създава се усещането за 
общуване със семеен албум на хора, сродени в живота и чрез литературата, които през 
своите творчески сетива разказват, реконструирайки обективно и субективно духа на 


литературния Русе. 


В обобщение - рефлексията, която предизвиква появата на двете безспорно 
приносни книги (може би това тяхно назоваване е жанрово по-подходящо от томове), е 
многопосочна: от една страна, тя се свързва с изследователски проблеми, разпознаваеми 
като история, арт пространство, дух и атмосфера; от друга - книгите предизвикват 
безспорно професионалния интерес на литераторите; от трета са важни за всички, които 
се занимават с култура, история, краезнание. Общият знаменател на такава широка 
рефлексия е не само достъпният стил и изложение, но и богатото съдържание, добро- 
съвестното и отговорно отношение към фактите и документите, коректната им интер- 
претация в контекста на новото време. Всичко това е следствие на консолидираните 
усилия на подготвени изследователи - и творци, и критически наблюдатели на 
литературната продукция с различни професии - учители, университетски препо- 
даватели, журналисти, издател. Свидетели сме на различен инструментариум, различни 
прочити и оценки със съзнание за оптималната форма на оценъчните жанрове, но при 
всички личат солидно изградени критически критерии, изразителен индивидуален кри- 
тически език, отличаващ се с интерпретаторска прецизност. 

Книгите Литературният Русе трябва да се четат и от ученици и студенти - така 
повече гласове ще се включат в разговора за литературата. В което е смисълът на подоб- 
но начинание. 

И след тези издания интересът към темата Литературният Русе ще остане 
висок, поради това, че няма цялостна, систематично написана история на литературата в 
Русе, макар че идеята за това се износва отдавна. Двете книги са резултат от голям 


проект, разработен и осъществен от академичната общност на Шуменския университет 

Епископ Константин Преславски. Това сериозно включване в голямото пътуване по 
маршрута Литература и Памет отваря вратата и е предизвикателство към литературните 
хора и институции в Русе за изготвяне и реализиране на значим творчески проект за 


написване на единна концептуална история на литературния Русе. 

